
Жағажайда демалғанды бәріміз ұнатамыз. Осы ретте суда жүзе білу, қауіпсіздік ережелерін сақтау әр адамның өзі үшін қажет екенін түсінген жөн. М.Қозыбаев атындағы СҚУ базасындағы бассейнде арнайы сабақтар өткізіліп, студенттерге осының барлығы үйретіледі.
Жаттықтырушылар арнайы жабдықталған жерлерде шомылуға кеңес берді. Суға түсудің дайындығын жасап, алдын ала медициналық тексеруден өткен дұрыс. Шомылу орындарының ішкі ережелерін сақтау - адамның қауіпсіздігі үшін маңызды. Арнайы жағажайлар мен бассейнде шомылған кезде біз құтқарушы мамандардың назарында боламыз.

Жақында облыстық төтенше жағдайлар департаментінің құтқарушылары университетке оқушыларды жинап, су айдындарында қауіпсіздік ережелерін сақтау бойынша нұсқаулық өткізді. Олар балаларға суда жүзуден бастап, алғашқы медициналық көмекті қалай көрсету керектігін түсіндірді. Жас жеткіншектер өздерінің және жақындарының қауіпсіздігі үшін қажетті ақпарттарды алды.
Мамандардың айтуынша, жағажайда суы таза, түбінде тегіс құм немесе қиыршықтасы бар, тереңдігі 2 метрден, ағыны секундына 0,5 метрден аспайтын- жерді таңдау керек. Күн шуақты, желсіз болған кезде шомылған жөн. Судың температурасы 17-19 градустан, ауаның температурасы 20-25 градустан төмен болмауы тиіс. Суда 10-15 минуттай шомылып, жағаға шығып, денені қыздырып отырған жөн. Суға түсер алдында жаттығулар жасап, денені уйретіп алмасаңыз немесе су ішінде көп жүріп қалсаңыз денеңіз тоңазып, аяқ-қолдарыңыздың сіңірі тартылып қалуы мүмкін. Ондайда судан тез шығуға тырысуыңыз керек. Өкінішке қарай, былтыр су айдынында бес адам опат болса, соның бірі - жеткіншек. Олардың барлығы шомылуға рұқсат етілмеген жерде суға түскен.

